આગિયા વીરનો સંદર્ભ ઉજ્જૈનના હરસિદ્ધ માતા અને પરદુઃખભંજક રાજવી વીર વિક્રમ સાથે જોડાયેલો મળે છે. દંતકથાઓમાં આગિયાવીરને સાધવાની વાત આવે છે. આગિયા વેતાળની લોકકલ્પના એવી છે કે તે આગ ઝરતી હોય તેવું ભૂત છે. ખાલી વેતાળ ઝાડ ઉપર વડવાગોળની જેમ ઉંધા માથે લટકે છે જ્યારે આગિયો વીર વેતાળ જ્યાં પડે ત્યાં અગ્ન્યાસ્ત્રની જેમ સંધુય બાળીને ભસ્મીભૂત કરી નાખે છે. તાંત્રિકો એની સાધના કરીને એને વશ કરે છે ત્યારે આગિયાવીર ધાર્યું કામ કરી આપે છે એમ કહેવાય છે. આ આગિયાવીરની પૂજા ભાંખર ઉપરાંત આજુબાજુના પંથકના આવેલ ગામોના લોકસમુદાયમાં એટલી જ પ્રચલિત છે. નાતજાતના ભેદ વગર તમામ કોમના લોકો ભૂતપ્રેત, ઝોડ-ઝપાટિયા અને રોગદોગથી બચવા માટે આગિયાવીરની બાધા- આખડી રાખે છે. અને મંદિરે બાધા છોડવા માટે આસ્થાપૂર્વક આવે છે. આગિયાવીરના કોપથી બચવા માટે લોકજીવનમાં એમની પૂજા આરંભાઈ હશે એમ કલ્પી શકાય. જેમ હનુમાનજીને તેલ- સિંદૂર ચડે છે તેમ આગિયાવીરની માંડવી માથે તલનું તેલ ચડે છે. ગુજરાતમાં આગિયાવીરનું આ એકમાત્ર મંદિર છે.